Stjórn Landssamtakanna Þroskahjálpar átelur harðlega það virðingar - og tillitsleysi sem allt of oft einkennir samskipti stjórnvalda ríkis og sveitarfélaga við fatlað fólk . Stjórnin bendir á að virðing og tillitssemi á vera leiðarljós við alla framkvæmd þjónustu við fatlað fólk , eins og er sérstaklega áréttað í samningi Sameinuðu þjóðanna um réttindi fatlaðs fólks sem íslensk stjórnvöld hafa skuldbundið sig til að virða og framfylgja . Stjórnin vekur athygli á tveimur málum sem nú eru í gangi þar sem þetta virðingar - og tillitsleysi birtist með skýrum hætti . Frá árinu 2010 hefur verið ákvæði í íslenskum lögum um að lögfesta skuli notendastýrða persónulega aðstoð ( NPA ) sem eitt meginform þjónustu við fatlað fólk . Það hefur þó ekki enn verið gert og ekki hefur verið gengið frá samningum milli ríkis og sveitarfélaga um fjármögnun þjónustunnar . Fatlað fólk sem hefur samninga um NPA-þjónustu og er mjög háð henni býr því við algjöra óvissu og óöryggi um stöðu sína og framtíð og þeir sem hafa hug á að sækja um slíka þjónustu geta ekki gert það því að rétturinn til hennar hefur ekki verið lögbundinn . Reykjavíkurborg hefur ekki viljað staðfesta að hún muni leggja til sinn hluta fjármögnunar þeirra . Sú afstaða borgarinnar eykur enn á óvissu og óöryggi þess fatlaða fólks sem í hlut á . Þá átelur stjórnin harðlega það virðingar - og tillitsleysi sem Reykjavíkurborg hefur sýnt í máli ungrar fatlaðrar konu , Salbjargar Óskar Atladóttur , sem nú er rekið fyrir dómstólum þar sem Reykjavíkurborg hefur neitað henni um að fá búa á heimili sem foreldrar hennar hafa búið henni og þar sem hún vill vera . Stjórnin skorar á Reykjavíkurborg að leysa þetta mál án tafar með virðingu og tillitssemi að leiðarljósi .